《饿者行》
宋代·王令

雨雪不止泥路迂，马倒伏地人下无。
居者不出行者止，午市不合入空衢。
道中独行乃谁子，饿者负席缘门呼。
高堂食饮岂无弃，愿从犬彘求其余。
耳闻门开身就拜，拜伏不起呼群奴。
喉乾无声哭无泪，引杖去此他何如。
路旁少年无所语，归视纸上还长吁。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。